子張子夏廟同鄰幾聖俞過作
作者：韓維
朝代：宋

paragraphs: 峨峨道旁廟，庭戶煥丹黝。
恭聞師商賢，下拜奠卮酒。
大梁故王都，豪傑所奔走。
當時多尊榮，死不道人口。
二君夫何爲，血食獨傳後。
豈於聖人道，自托致不朽。
荒墳屹相望，荆棘不盈畝。
衣冠應作塵，制度復何有。
得無埋奇書，文字暗科斗。
懷古意慘淡，春風一搔首。